Diari Oficial de la Generalitat Valenciana


Sumari del DOGV 3228, del 23-04-1998 (1998/3024)

RESOLUCIÓ de 25 de març de 1998, de la Universitat d'Alacant, per la qual s'ordena la publicació de l'obertura del tràmit d'informació pública relativa a l'expropiació dels terrenys afectats per les fases II i III per a l'ampliació del campus de San Vicent del Raspeig, de la Universitat d'Alacant.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3228

Data del DOGV
:   23-04-1998

Secció del DOGV
:   V. ALTRES ANUNCIS - F) EXPROPIACIONS

Número del document
:   1998/3024


Organisme emissor
:   Universitat d'Alacant

Tipus de document
:   Resolució

RESOLUCIÓ de 25 de març de 1998, de la Universitat d'Alacant, per la qual s'ordena la publicació de l'obertura del tràmit d'informació pública relativa a l'expropiació dels terrenys afectats per les fases II i III per a l'ampliació del campus de San Vicent del Raspeig, de la Universitat d'Alacant. [1998/Q3024]
  
El Pla General d'Ordenació Urbana de Sant Vicent del Raspeig (Alacant), aprovat definitivament per Resolució de 5 d'abril de 1990, i modificat, pel que fa a la Universitat, per la modificació puntual 4 d'aquest pla, aprovada el dia 7 d'abril de 1995, qualifica de sòl no urbanitzable, d'ús dotacional docent, amb precisió de l'expropiació com a sistema de gestió del sòl, els terrenys destinats a l'ampliació del campus de la Universitat d'Alacant.
  
Alhora, la modificació puntual del Pla General Municipal d'Ordenació d'Alacant, aprovada definitivament per Resolució de 13 de novembre de 1992, qualifica els terrenys que afecten el seu municipi de sòl urbà d'ús dotacional, amb precisió de l'expropiació forçosa com a sistema de gestió del sòl.
  
El Pla d'Ordenació del Campus Universitari de la Universitat d'Alacant, aprovat definitivament el 16 de juliol de 1996, estableix, a més de l'ordenació del campus universitari preexistent, la integració en aquest de solars incorporats i la delimitació de sectors, parcel·les o illes de cases en sòl edificable.
  
L'article 132 del Text Refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, estableix que l'aprovació dels plans d'ordenació urbana i de delimitacions d'unitats d'execució, que cal desenvolupar pel sistema d'expropiació, implica la declaració d'utilitat pública de les obres i la necessitat d'ocupació dels terrenys, i l'article 218 d'aquest text legal estableix que l'expropiació podrà efectuar-se pel procediment de taxació conjunta.
  
En compliment d'aquestes previsions, els serveis tècnics competents han elaborat els corresponents projectes d'expropiació, amb el contingut establit en l'article 219 del text legal esmentat anteriorment.
  
Per Acord de 10 de juliol de 1997, el Govern Valencià va facultar el conseller de Cultura, Educació i Ciència perquè, d'acord amb les normes legals i reglamentàries vigents, inicie el procediment d'expropiació d'aquests terrenys, pel tràmit de taxació conjunta.
  
Per Ordre de 4 de febrer de 1998, del conseller de Cultura, Educació i Ciència de la Generalitat Valenciana, s'aproven inicialment els projectes d'expropiació de terrenys afectats per les fases II i III, per a l'ampliació del campus de Sant Vicent del Raspeig de la Universitat d'Alacant i la tramitació pel procediment de taxació conjunta (DOGV de 27 de febrer), que declara la Universitat d'Alacant beneficiària de l'expropiació.
  
Així mateix, en aquesta ordre s'ordena sotmetre el projecte a informació pública pel termini d'un mes mitjançant la publicació per part de la beneficiària d'anuncis en el Boletín Oficial del Estado, el Butlletí Oficial de la Província, el Diari Oficial de la Generalitat Valenciana, en un del periòdics de més circulació de la província i en un tauler d'anuncis, a fi que les persones que puguen estar interessades formulen les observacions i les reclamacions que creguen convenients, especialment, pel que fa referència a la titularitat o a la valoració dels seus drets.
  
Alhora, s'ordena donar audiència als ajuntaments implicats i notificar l'aprovació del projecte individualment als qui apareguen com a titulars de béns o drets afectats, amb trasllat literal del corresponent full de valoració i la proposta de fixació dels criteris de valoració, a fi que puguen formular al·legacions en el termini d'un mes a partir de la notificació.
  
Resolució:
  
1. Aquest Rectorat resol la publicació de la relació de béns i drets afectats per les fases II i III de l'expropiació esmentada, que s'adjunta com a annexos I i II a aquesta resolució.
  
2. Els projectes d'expropiació de les fases I i II han de quedar exposats durant el termini d'un mes en la seu del Servei Jurídic de la Universitat d'Alacant, que es troba a l'aulari II d'aquesta Universitat, primera planta, a fi que les persones interessades puguen consultar-los i, després, formular les observacions i les reclamacions corresponents, en particular pel que fa a la titularitat o la valoració dels seus drets respectius segons el que disposa l'article 219.2 de la Llei sobre Règim del Sòl i Ordenació Urbana, aprovada pel Reial Decret Legislatiu 1/1992, de 26 de juny.